J. Halecký, poslanec: (2009-04-29):
Kvôli času a kvôli stručnosti chcel by som uviesť len niektoré svoje postrehy z tohto materiálu. Myslím si, že vystihuje skutočnosť a základné zámery v tom zmysle, že predpokladá strategickú a finančnú rovnováhu v Sociálnej poisťovni, čo bude náročná úloha vzhľadom aj na nižší výber poistného v nasledujúcich krízových rokoch, a, dá sa povedať, aj očakávanú vyššiu náročnosť dôchodcov, čo sa týka hlavne vyplácania starobných dôchodkov. V materiáli sa spomína, myslím si, správne, elektronické vybavenie siete Sociálnej poisťovne, spojenie s okresnými pobočkami, a to v nadväznosti aj na inštitúcie v Európskej únii, čo vzhľadom aj na otvorený pracovný trh bude dôležité zabezpečiť. Myslím si, že je tam správne spomínaný aj vyšší výber poistného, aj keď v tomto volebnom období má stúpajúcu tendenciu a zabezpečuje vyšším, rýchlejším tempom výber, ako to bolo v predchádzajúcom období. Čo je z môjho pohľadu dôležité, je všímať si aj ekonomické dôvody, a myslím hlavne na generálny pardon pre penále, a výberu poistného, pretože nie je účelom Sociálnej poisťovne, aby ruinovala niektoré firmy a niektoré spoločnosti, ktoré majú takisto ťažkosti a problém v tomto období prežiť. Chcel by som sa však predsa len zastaviť pri dvoch úlohách, ktoré budú náročné v nasledujúcom období a veľmi dôležité. A to je v prvom rade stabilizácia, ale aj reštrukturalizácia starobného dôchodkového sporenia a poistenia v nasledujúcich rokoch, pretože je to úloha, ktorá v tomto volebnom období, predpokladám, dokončená nebude. A vieme veľmi dobre, že deficit Sociálnej poisťovne je vysoký, dokonca možno povedať, že je skoro kritický, pretože v rokoch 2009 a 2010 dodatočné zdroje, ktoré financovali deficit vyplývajúci z vytvorenia 2. piliera, končia. Takže bude to veľmi dôležitá úloha pre ministerstvo práce, sociálnych vecí a rodiny a, samozrejme,  aj pre jeho exekutívnu zložku, Sociálnu poisťovňu, aby tieto úlohy v požadovanej úrovni splnili. Chcem uviesť, že rovnováha medzi 1. a 2. pilierom je nastavená nedostatočne, nesprávne. A nezohľadňuje ekonomické možnosti nášho štátu a našej ekonomiky nielen v terajšom období, ale hlavne v nasledujúcom období. A preto týmto otázkam bude potrebné sa venovať, myslím si, razantnejšie s konkrétnymi legislatívnymi, nielen deklaratívnymi úlohami, pretože ináč hrozí v nasledujúcich rokoch a aj v období do roku 2014 destabilizácia tohto systému. Chcem ešte zdôrazniť druhú úlohu, ktorá už bola spomínaná. A myslím si, že je strategická a v materiáli je uvedená. A to je spoločný výber daní a odvodov. Vláda a takisto aj Sociálna poisťovňa, ako vyplýva z materiálu, tento bod má zdôraznený vo svojich cieľoch do roku 2014. Myslím si, že nebude to ľahká úloha. ale pokiaľ sa ju podarí zrealizovať, zabezpečí zjednodušenie ekonomického a sociálneho rozvoja našej spoločnosti a hlavne zvýšenie efektívnosti výberu, ale aj vynakladania finančných prostriedkov cez Sociálnu poisťovňu. Takže predpokladám, že pokiaľ tieto úlohy sa podarí splniť, tak ako sú uvedené v zámeroch, Sociálna poisťovňa by mala aj napriek zložitej ťažkej ekonomickej a deficitnej situácii, ako som už spomínal v predchádzajúcom, svoje úlohy správne splniť. Preto z tohto dôvodu materiál pokladám za dobrý a v záverečnom hlasovaní ho podporím. Ďakujem za pozornosť. (Potlesk.)